Danske Canvas laver samarbejde med Samsung om “The HiFi Frame”

Samsung og Canvas HiFi har løftet sløret for et nyt samarbejde der skal få hul igennem til dem, der gerne vil have god lyd til deres TV, men i en pakke der kunne ligne, det var designet i Struer. Produktet hedder The HiFi Frame og præsenteres som en kombination af Samsungs tv-teknologi og CANVAS HiFi’s erfaring med lyd. Ifølge parterne skal resultatet være en helhedsoplevelse, hvor design og funktionalitet smelter sammen i én løsning.

Et partnerskab mellem global elektronik og dansk lyd

Samarbejdet mellem Samsung og Canvas kan ses som et møde mellem to forskellige tilgange til hjemmeunderholdning. Samsung er en af verdens største elektronikproducenter med fokus på skærmteknologi, mens Canvas er et nyere dansk brand, der har markeret sig ved at udvikle lydprodukter med en mere møbel-lignende æstetik.

Integration af lyd og billede

The HiFi Frame er udviklet til at passe direkte sammen med Samsungs high-end tv-modeller. I stedet for at tilføje en separat soundbar eller højttaler skal lydsystemet blive en integreret del af TV’et. Samsung fremhæver, at produktet skal fungere som et supplement til deres eksklusive tv-serie, hvor billedkvalitet og design i forvejen står centralt. Canvas påpeger samtidig, at lydoplevelsen skal matche det niveau, som forbrugere forventer i premium-klassen.

Kunstnerisk samarbejde giver nyt udtryk

En af de mere markante detaljer er samarbejdet med den danske kunstner Carsten Beck. Hans geometriske værker er blevet overført til frontcoveret på The HiFi Frame, mens de digitale versioner af værkerne kan vises på tv’et gennem Samsungs Art Mode. Kombinationen betyder, at produktet ikke blot fungerer som lyd og billede, men også som et kunstnerisk element i rummet. Producenterne beskriver det som en dialog mellem det fysiske og det digitale, hvor teknologi og kunst smelter sammen.

Lancering på IFA 2025

The HiFi Frame bliver vist første gang på IFA-messen i Berlin, hvor tusindvis af besøgende hvert år får et indblik i de nyeste trends inden for forbrugerelektronik. Her håber Samsung og Canvas at demonstrere, hvordan produktet adskiller sig fra traditionelle lyd- og tv-løsninger. Ifølge Samsung er The HiFi Frame et eksempel på, hvordan hjemmeunderholdning i stigende grad bevæger sig væk fra at være enkeltstående enheder og i stedet udvikler sig til helhedsorienterede koncepter.

For Canvas er samarbejdet med Samsung en mulighed for at få et bredere aftryk i det internationale marked. Det danske brand har tidligere arbejdet i en niche med fokus på designorienterede lydprodukter, men samarbejdet giver mulighed for at positionere sig sammen med en global aktør. Dermed kan The HiFi Frame også ses som et skridt i retning af at gøre dansk designtradition mere synlig i en international kontekst, hvor teknologi ofte overskygger æstetik. I hvert fald betyder det, at Canvas som brand kan få større genkendelighed, også i udlandet.

En tendens i hjemmeunderholdning

The HiFi Frame placerer sig i en voksende tendens, hvor hjemmeunderholdning ikke kun vurderes på tekniske specifikationer, men også på, hvordan produkterne passer ind i boligen. Flere producenter arbejder i dag med at udvikle tv, højttalere og andre produkter, der fremstår som møbler eller kunstobjekter. The HiFi Frame er en del af denne udvikling og repræsenterer et forsøg på at kombinere funktionalitet, fleksibilitet og design i et enkelt møbel der så leverer en samlet oplevelse i stuen.

Pris og tilgængelighed

The HiFi Frame bliver tilgængelig i størrelser fra 55 til 85 tommer, og prisen spænder fra 37.000 til 74.000 kroner afhængigt af model og materialer. Løsningen er designet til at være fleksibel, så den ikke kun kan anvendes sammen med én bestemt tv-serie, men med flere af Samsungs high-end modeller.

The HiFi Frame vil være tilgængelig i udvalgte butikker fra oktober 2025 – der er endnu ikke detaljer på forhandlere ud over det.

Danske Canvas laver samarbejde med Samsung om “The HiFi Frame”