Philips Hue klar med nye produkter til det smarte hjem

PÅ IFA messen i Berlin har Philips Hue offentliggjort detaljerne om deres nye produkter – som dog Allerde var sluppet ud for nogle dage siden – men nu er det altså officielt og der er kommet flere detaljer på.

Den største nyhed er Hue Bridge Pro, som erstatter den nuværende bro. Den nye model kan styre op til 150 lamper og 50 stykker tilbehør. Den har markant mere processorkraft og hukommelse end forgængeren, hvilket giver hurtigere styring og mulighed for at gemme langt flere lysscener. Bridge Pro introducerer også MotionAware, hvor lamper automatisk reagerer på bevægelse, hvis der er mindst tre i samme rum eller zone.

Ny, billigere serie med Hue brand

Samtidig lanceres Hue Essential-serien, som giver en billigere adgang til Hue-økosystemet. Her er blandt andet E27-pærer, GU10-spots og lightstrips i forskellige versioner. Produkterne kan bruges direkte via Bluetooth, men får flere muligheder, når de kobles til en Bridge eller Bridge Pro. Den “gamle” bro bliver hjernen i Essential, så den forbliver på markedet. Om Hue ændrer prisen på den i samme ombæring vides endnu ikke.

Lightstrips bliver også opdateret med nye modeller til både indendørs og udendørs brug. OmniGlow er en af nyhederne og giver en ensartet lyseffekt uden synlige pletter. De nye strips kan klippes til eller forlænges, så de passer til forskellige opsætninger. Festavia-serien udvides desuden med en variant til fast udendørs montering og en Globe-model med dekorative pærer.

På sikkerhedssiden kommer Secure-videodørklokken, der giver besked, når nogen ringer på, og gør det muligt at tale med gæster via mobilen. Systemet udvides også med en Smart Chime og nye funktioner, herunder gratis 24-timers videohistorik og registrering af lyde fra for eksempel røgalarmer. Senere tilføjes AI-funktioner, som blandt andet kan genkende ansigter.

Underholdningsdelen får et løft gennem et nyt samarbejde med Sonos. Lys og lyd kan i højere grad spille sammen, og det bliver muligt at styre Hue-lamper med Sonos Voice Control. Hue arbejder også på at udrulle en AI-assistent, som kan foreslå lysscener og hjælpe med at opsætte automatiske rutiner.

De nye produkter rulles ud fra september til december 2025. Bridge Pro kommer først og får en pris på 679 kroner.

Philips Hue klar med nye produkter til det smarte hjem